frysebrænding
Frysebrænding er en ældre betegnelse for beskadigelser, der kan opstå under frostlagring af utilstrækkeligt emballerede fødevarer på grund af udtørring af produktets overflade. Is som en del af det frosne produkt forhindres normalt af produktets emballage i at sublimere og afsættes andre steder i fryser eller i frostrum som is. Er emballagen defekt eller manglende, vil produktets frosne vand delvist forsvinde, og produktet udtørres. For kødprodukter giver frysebrænding anledning til misfarvning, harskning og sejhed. Se også fødevarekonservering.